Omnibus presentes litteras inspecturis, magister Hugo officialis Senonensis in Domino salutem. Noverint universi quod Herbertus de Vexiaco et Elysabeth uxor ejus recognoverunt coram nobis se vendidisse fratribus Vallis lucentis pro quindecim libris et dimidia Pruvinensibus nemus quoddam quod fuit defuncti Rogeri de la Perte situm juxta concas et fundum terre in qua situm est nemus illud et quicquid juris habebant in illo nemore et in fundo, fiduciantes se in dicto nemore et in fundo nichil de cetero reclamaturos. Quam venditionem Felicius frater dicte Elysabeth qui se plegium obligavit de eo quod ipsi Herbertus et ejus uxor eisdem fratribus debitam garantiam portabunt, sicut ipsi promiserunt per fidem suam et Guiburgis mater dicti Felicii, laudaverunt et concesserunt sub fidei religione promittentes quod nichil reclamabunt de cetero in nemore et in fundo predictis. Recognovit etiam Elysabet predicta quod ad id faciendum aliqua vi non fuit inducta. Quod autem audivimus et recognitum fuit coram nobis ad petitionem partium sine prejudicio alterius, testificamur sub sigillo Senonensis curie. Actum anno Gracie M°CC° nonodecimo.